Det er ikke nemt at blive skilt og skulle finde ny bolig og i det hele taget finde sig til rette. Jeg synes dog ikke, du har tænkt dig godt nok om, for din ældste søn tager en for stor del af ansvaret på sig. Det er ikke, fordi voksne børn ikke skal bidrage økonomisk, hvis de bor hjemme. Det mener jeg, de skal. Men de skal ikke være fundamentet under forældrenes økonomi. Din søn føler sig fanget, og det er årsagen til den dårlige stemning. Efter min mening bør han flytte hjemmefra. Du skal hurtigst muligt fortælle dine børn, at du finder et nyt sted at bo, hvor du og den yngste kan være, mens du sætter den ældste fri. Det vil måske betyde, at I skal flytte til et andet område, men I skal nok finde en god bolig. Held og lykke med det hele.